Nariadenie Komisie (EHS) č. 142/75
z 20. januára 1975,
ktorým sa mení a dopĺňa nariadenie (EHS) č. 616/72 o vývozných poplatkoch za olivový olej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS [1] z 22. septembra 1966 o zriadení spoločnej organizácie trhu s olejmi a tukmi, naposledy zmenené a doplnené nariadením (EHS) č. 1707/73 [2],
so zreteľom na nariadenie Rady č. 162/66/EHS [3] z 27. októbra 1966 o obchode s olejmi a tukmi medzi spoločenstvom a Gréckom,
so zreteľom na nariadenie Rady č. 171/67/EHS [4] z 27. júna 1967 o vývozných náhradách a clách za olivový olej, naposledy zmenené a doplnené nariadením (EHS) č. 2429/72 [5], najmä na na jeho článok 11,
keďže podľa článku 4 nariadenia Komisie (EHS) č. 616/72 [6] z 27. marca 1972 o podrobných pravidlách pre uplatňovanie vývozných náhrad a ciel na olivový olej, naposledy zmenené a doplnené nariadením (EHS) č. 2563/72 [7], má Komisia stanoviť vývozné clá na olivový olej prepravovaný v obaloch s kapacitou presahujúcou 5 kilogramov, ak rozdiel špecifikovaný v prvom pododseku článku 10 odseku 2 nariadenia č. 171/67/EHS prevyšuje určité množstvo; keďže prax ukázala, že uplatňovanie tohto ustanovenia vedie k vývozným clám stanoveným aj v prípadoch, keď nehrozí, že vývozy ohrozia trh spoločenstva alebo svetový trh s olivovým olejom; keďže je potrebné urobiť opatrenia, aby sa tieto clá stanovovali podľa rovnakých podmienok pre olej uvedený vyššie i pre olej prepravovaný v malých množstvách;
keďže opatrenia ustanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Článok 4 nariadenia (EHS) č. 616/72 sa nahrádza takto:
"Článok 4
1. Komisia stanoví vývozné clo na olivový olej patriaci pod podpoložku 15.07 A Spoločného colného sadzobníka, ak rozdiel medzi cenou cif a cenou zaznamenanou na trhu spoločenstva je taký, že stimuluje vývoz v rozsahu, ktorý môže narušiť trh spoločenstva alebo svetový trh. Na účely určenia ceny na trhu spoločenstva treba prihliadať na cenové ponuky a ceny na najreprezentatívnejších výrobných a vývozných trhoch.
Vývozné clo sa upraví v súlade s ľubovoľnými zmenami situácie.
2. Ak cena cif prevyšuje konečnú trhovú cenu, uplatňovanie vývozného cla sa preskúma raz mesačne podľa postupu ustanoveného v článku 39 nariadenia č. 136/66/EHS.
3. Komisia upovedomí členské štáty o výške vývozného cla, ktoré sa má uvaľovať na 100 kilogramov vyvezeného oleja po jeho stanovení."
Článok 2
Týmto sa ruší článok 3 nariadenia (EHS) č. 616/72.
Článok 3
Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. januára 1975